《万年山》
宋代·高似孙

依松屈曲疑无路，十里廿里香深沍。
殿台平入蓬莱图，人烟尽属天台赋。
山奔万马逼人立，泉吼晴雷半天注。
乱峰发地翠参错，沓嶂参差龙屈怒。
阴磴仍遗前腊雪，阳崖竞拔千年树。
亦容羽客卖丹来，更有神僧飞锡渡。
佛界焚香玉女跪，海舟献宝胡儿踞。
未午催敲集梵钟，随云共展升堂具。
冥搜穷日不知极，妙尽所历何容遽。
平生略持山水眼，是处且了林泉素。
挥支公钱极易事，分庞翁榻良难遇。
青山不是世闲无，山若识人人也住。

作者简介：高似孙(1158—1231)，字续古，号疏寮，鄞县（今浙江宁波）人（清康熙《鄞县志》卷一○），一说馀姚（今属浙江）人（清光绪《馀姚县志》卷二四）。孝宗淳熙十一年（一一八四）进士，调会稽县主簿，历任校书郎，出知徽州，迁守处州。宁宗庆元六年（一二○○）通判徽州，嘉定十七年（一二二四）为著作佐郎。理宗宝庆元年（一二二五）知处州。晚家于越，为嵊令史安之作《剡录》。有《疏寮小集》、《剡录》、《子略》、《蟹略》、《骚略》、《纬略》等。事见《南宋馆阁续录》卷八、《宋史翼》卷二九。